Studiebeurse word gesien as 'n belangrike hulpmiddel ter nastrewing van die PNS se doelwitte. Deur beurse beskikbaar te stel vir nagraadse studie word verdienstelike kandidate die geleentheid gebied om 'n M- of D-graad te verwerf. Kwalifikasies van so 'n aard behoort kapasiteit te skep by diesulkes wat hul in staat sal stel om 'n bydrae te maak tot hoë gehalte wetenskaplike navorsing in proteïenvoorsiening en/of proteïenbenutting ten opsigte van dierevoeding.
Gedurende die afgelope verslagjaar het die beurskomitee enkele aanpassings in die riglyne vir beurstoekennings aanbeveel wat deur Raad van Trustees aanvaar is en toegepas is met die keuring van die 2001 aansoekers. Van die aanpassings is dat dit bevestig is dat 'n M-graad voldoende opleiding is vir 'n persoon om hom as navorser te bekwaam en derhalwe sal 'n beurs vir 'n D-graad slegs toegeken word indien die studie onderwerp van besondere belang is vir die PNS. Die beursgeld vir 2001 is ook aangepas vanaf R14 000 per jaar tot R17 000 per jaar per kandidaat.